বিজ্ঞানওপ্রযুক্তিমন্ত্রক
ভূ-স্থানিক জ্ঞান ও পরিকাঠামোর মাধ্যমে ভারতের রূপান্তর সাধনের উপায়সমূহ নিয়ে বিশেষজ্ঞদের আলোচনা
নতুন দিল্লি, ০৩ মার্চ, ২০২২
প্রযুক্তিনির্ভর উন্নয়ন নিয়ে বাজেট-পরবর্তী একটি ওয়েবিনারের সূচনা করেন প্রধানমন্ত্রী। এর একটি অধিবেশনে বিশেষজ্ঞরা জাতীয় ভূ-স্থানিক নীতির সাহায্যে ভূ-স্থানিক জ্ঞান এবং পরিকাঠামোর মাধ্যমে ভারতের রূপান্তরসাধনের বিভিন্ন পন্থাপদ্ধতি নিয়ে আলোচনা করেছেন। এতে ডেটার নাগাল পাওয়া সহজ হবে, কার্যকর মানবসম্পদ তৈরি হবে, সরকার, শিল্প মহল ও শিক্ষামহলের মধ্যে সহযোগিতা বাড়বে এবং ডেটার ব্যবহারযোগ্যতা বৃদ্ধি পাবে।
ভারতীয় মহাকাশ গবেষণা সংস্থা – ইসরোর প্রাক্তন চেয়ারম্যান এবং মহাকাশ দপ্তরের প্রাক্তন সচিব ডঃ কিরণ কুমার ‘ভূ-স্থানিক জ্ঞান ও পরিকাঠামোর মাধ্যমে ভারতের রূপান্তরসাধন : জাতীয় ভূ-স্থানিক নীতির প্রয়োজনীয়তা’ শীর্ষক অধিবেশনে বলেন, ভূ-স্থানিক প্রযু্ক্তির অত্যন্ত গুরুত্বপূর্ণ দুটি উপাদান হলো ডেটার সৃষ্টি এবং ডেটার পরিচালন। এজন্য সরকার, শিল্পমহল এবং শিক্ষা মহলের মধ্যে কার্যকর সহযোগিতা প্রয়োজন। আরও বেশি মানুষের কাছে ডেটা পৌঁছে দিতে সরকার এসংক্রান্ত যাবতীয় বিধিনিষেধ তুলে দিচ্ছে। ডেটা সহজলভ্য হলে বিভিন্ন ক্ষেত্রে সমস্যা সমাধানে ব্যাপক সুবিধা হবে। এর কার্যকর রূপায়ণে প্রতিটি স্তরে প্রশিক্ষিত মানবসম্পদ প্রয়োজন।
‘প্রযুক্তি চালিত উন্নয়ন’ শীর্ষক এক ওয়েবিনারে ডঃ কুমার বলেন, এমন এক ব্যবস্থাপনা গড়ে তোলা দরকার যেখানে সরকার ও শিল্পমহল অংশীদার হিসেবে কাজ করতে পারবে। শিল্পমহল যেসব সমাধান তুলে ধরছে সেগুলির বৈধতা দেওয়া যেতে পারে এবং এজন্য আমাদের সঠিক জায়গায়, সঠিক দক্ষতাসম্পন্ন লোকের প্রয়োজন। ২০২২-এর বাজেটে ডেটা সংগ্রহ এবং তার সহজলভ্যতা নিয়ে আলোচনা করা হয়েছে, এর রূপায়ণে এগিয়ে যেতে হবে।
ইসরোর নির্দেশক ডঃ শান্তনু ভাটাডেকর বলেন, প্রযুক্তির গভীরে প্রবেশের জন্য সরকারের উচিত এসংক্রান্ত দক্ষতা, বেসরকারি সংস্থাগুলির সঙ্গে ভাগ করে নেওয়া। অপচয় বন্ধ করে ডেটাকে সহজলভ্য করে তোলার জন্য সরকার এবং বেসরকারি সংস্থাগুলির মিলিত অংশগ্রহণে একটি কাঠামো গড়ে তোলা দরকার।
আইআইটি কানপুরের অধ্যাপক ডঃ ভরত লোহানি বলেন, ভূ-স্থানিক গবেষণা ও উন্নয়ন, প্রযুক্তির নির্মাণ, শিক্ষা, ডেটা ভাগ করে নেওয়া, স্টার্টআপগুলিকে উৎসাহদান এবং বিশ্বমানের সঙ্গে সাযুজ্য রাখতে আমাদের প্রয়োজন একটি ভূ-স্থানিক পথ নির্দেশিকা। তিনি ডেটার সমমান এবং ডেটার গুণমানের ভিত্তিতে এর একত্রীকরণের প্রয়োজনীয়তার উপর জোর দেন।
ইন্ডিয়ান ইনস্টিটিউট অফ রিমোট সেন্সিং , দেরাদুনের নির্দেশক ডঃ প্রকাশ চৌহান বলেন, বিভিন্ন ক্ষেত্রে ব্যবহারকারীর চাহিদা অনুযায়ী ভূ-স্থানিক তথ্য পাওয়া দরকার। ভারতে ডেটা তৈরি এবং তার নাগাল পাওয়ার জন্য বিভিন্ন ধরণের ব্যবস্থা রয়েছে। এইসব ডেটা আপডেট করার জন্য এবং প্রয়োজন অনুসারে তাদের শ্রেণীবিভাগের জন্য সঠিক ব্যবস্থা থাকা দরকার।
ম্যাপমাইইন্ডিয়া-র চেয়ারম্যান শ্রী রাকেশ ভার্মা বর্তমান ভূ-রাজনৈতিক পরিস্থিতির উল্লেখ করে বলেন, ভূ-স্থানিক ক্ষেত্রে বিদেশের উপর নির্ভরতা কমাতে দেশীয় প্রযুক্তির বিকাশ এবং ব্যবহাকারীদের কাছে সেগুলি পৌঁছে দেওয়ার প্রয়োজনীয়তা ক্রমশ বাড়ছে। ভারতে প্রতিভার কোনো অভাব নেই, এবং ভূ-স্থানিক শিল্প খুব সহজেই আত্মনির্ভর হয়ে উঠতে পারে।
জিওস্প্যাশিয়াল ওয়ার্ল্ডের মুখ্য কার্যনির্বাহী শ্রী সঞ্জয় কুমার বলেন, দেশীয় সংস্থাগুলির সহযোগিতা করতে আমাদের দেশীয় সফটওয়ার ও হার্ডওয়ার তৈরির উপর জোর দিতে হবে। এজন্য শিল্পের সক্ষমতা বাড়াতে হবে, ইনকিউবেটর ও পুঁজির সংস্থান করতে হবে।
ভূ-স্থানিক তথ্য কিভাবে ভারতকে জলবায়ু সংক্রান্ত বিষয়ে বিশ্বে অগ্রণী করে তুলতে পারে তা নিয়ে আলোনা করেন ব্লু স্কাই অ্যানালিটিক্সের প্রতিষ্ঠাতা ও মুখ্য কার্যনির্বাহী শ্রীমতী অভিলাশা পারওয়ার।
বিজ্ঞান ও প্রযুক্তি দপ্তরের যুগ্ম সচিব শ্রী সুনীল কুমার, ভূ-স্থানিক প্রযুক্তি ও ড্রোন প্রযুক্তির ক্ষেত্রে সরকারের নানা সংস্কারের সম্বন্ধে জানান। এসডাব্লুউএএমআইটিভিএ প্রকল্পের আওতায় গ্রামবাসীদের জমির মালিকানা দেওয়ার বিষয়েও তিনি আলোচনা করেন।
ভূ-স্থানিক তথ্য ব্যবহার করে বিভিন্ন পণ্য ও সমাধান তৈরির কাজে দেশের মানবসম্পদের সুযোগ্য ব্যবহার, ভূ-স্থানিক তথ্য নিয়ে স্নাতক ও স্নাতকোত্তর পর্যায়ে নতুন পাঠ্যসূচি তৈরি, সমীক্ষক ও পেশাদারদের পেশাদারী কাজের অভিন্ন মান সুনিশ্চিত করার মতো বিভিন্ন সুপারিশ এই ওয়েবিনারে তুলে ধরা হয়।
CG/SD/SKD/
(Visitor Counter : 115